Сыктывдін районын Челядьӧс доръян лунӧ восьтас ассьыс ӧдзӧсъяссӧ 120 места вылӧ челядьӧс выль видзанін

Талун Коми Республикаса Юралысь Вячеслав Гайзер видзӧдліс, кыдзи стрӧитчӧ Выльгорт сиктын челядьӧс сӧвмӧдан видзанінлӧн 2 корпус. Ӧні помалӧма нин став стрӧитан уджъяссӧ, лӧсьӧдӧны пызан-улӧс да оборудование да уджалӧны лицензия босьтӧм вылын. Челядьӧс видзанінлӧн выль зданиеын воссяс 8 группа.

Кыдзи висьталіс детсадса директор, челядьӧс видзанінлӧн жыръяссӧ - ворсан да узьлан комнатаяссӧ, ворсан да спортивнӧй выль оборудованиеа музыкальнӧй да спортивнӧй занятиеяс вылӧ залъяссӧ вӧчӧма федеральнӧй канму стандартъяс серти. Учреждениеын эм песласянін, медицина блок, учитель-логопедлӧн да педагог-психологлӧн кабинетъяс. Ньӧбӧма дидактическӧй пособиеяс, ворсанторъяс да чачаяс.

Ӧшинюв да гуляйтан площадкаяс лӧсьӧдӧмаӧсь спорт да ворсан кӧлуйӧн. Пуяс да кустъяс кӧсйӧны садитны ода-кора тӧлысьӧ.

Водзынджык Вячеслав Гайзер видзӧдліс выль детсад Лӧзым сиктын. Ӧні тайӧ школаӧдз велӧдан учреждениеӧ ветлӧ 32 морт, на пиысь 12-ыс 3 арӧсӧдз челядь да 20 кага — 3 арӧссянь 7 арӧсӧдз. Челядьӧс выль видзанін восьтӧм отсӧгӧн позяс сиктын олысь став челядьлы сетны местаяс. Республикаса Юралысь сетіс челядьӧс видзанінлы мобильнӧй городок ньӧбӧм вылӧ сертификат.